32000D0111
L 033/19
JURNALUL OFÍCIAL AL UNIUNII EUROPENE
DECIZIA COMISIEI
din 21 decembrie 1999
de desemnare a unei noi bănci de antigeni și de prevedere a dispozițiilor pentru transferul și depozitarea antigenilor în cadrul acțiunii comunitare privind rezervele de vaccinuri contra febrei aftoase
(notificată cu numărul C(1999) 4782)
(2000/111/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind cheltuielile în domeniul sanitar-veterinar (1), astfel cum a fost modificată ultima dată prin Regulamentul (CE) nr. 1258/99 (2) în special articolul 14,
având în vedere Decizia 91/666/CEE a Consiliului din 11 decembrie 1991 privind constituirea rezervelor comunitare de vaccinuri contra febrei aftoase (3), astfel cum a fost modificată ultima dată prin Decizia 1999/762/CE (4), în special articolul 3 alineatul (1) și articolul 7,
întrucât:
(1)
În conformitate cu articolul 3 din Decizia 91/666/CEE, Comisia poate desemna, în conformitate cu procedurile prevăzute la articolul 10 al prezentei decizii, localurile pentru depozitarea rezervelor comunitare de antigeni contra febrei aftoase, în măsura în care acestea sunt conforme cu dispozițiile articolelor 4 și 6 din decizia menționată.
(2)
Articolul 3 din Decizia 93/590/CE a Comisiei din 5 noiembrie 1993 privind cumpărarea de către Comunitate a antigenilor pentru febra aftoasă, în cadrul acțiunii comunitare privind rezervele de vaccinuri contra febrei aftoase (5), astfel cum a fost modificată ultima dată prin Decizia 95/471/CE (6), prevede faptul că antigenii trebuie depozitați în trei amplasamente specificate.
(3)
Decizia 97/348/CE a Comisiei din 23 mai 1997 privind achiziționarea de către Comunitate a unor antigeni antiaftoși și prepararea, producerea, îmbutelierea și distribuirea de vaccinuri antiaftoase (7), precizează distribuirea antigenilor achiziționați recent între băncile de antigeni desemnate.
(4)
Localurile Institute for Animal Health din Pirbright, Regatul Unit, nu mai constituie o bancă de antigeni desemnată de Comunitate. In plus, fosta bancă de antigeni din Pirbright a refuzat să primească cantitățile și tipurile de antigeni care i-au fost atribuite prin Decizia 97/348/CE, antigenii respectivi trebuind în consecință depozitați în localurile producătorului Merial S.A.S. Pirbright.
(5)
În ceea ce privește cheltuielile ocazionate și revizuirea legislației în materie, este oportun să se desemneze producătorul de antigeni, Merial S.A.S. Pirbright, Regatul Unit, ca bancă de antigeni comunitară și să se prevadă în consecință transferul antigenilor depozitați la Institute for Animal Health din Pirbright, Regatul Unit, în scopul de a fi depozitați în localurile Merial S.A.S., Pirbright.
(6)
Directorul General al Direcției Generale responsabilă cu legislația sanitar-veterinară comunitară în domeniul sănătății animale este autorizat să semneze contractele cu băncile de vaccinuri desemnate, aflate în proprietate privată.
(7)
Măsurile prevăzute în prezenta Decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Fără a aduce atingere articolului 3 alineatul (1) prima și a doua liniuță din Decizia 91/666/CEE, se înființează o bancă de antigeni la Merial S.A.S. din Pirbright, Regatul Unit.
(2) Cantitățile și tipurile de antigeni depozitați în conformitate cu Decizia 93/590/CE în banca de antigen comunitară de la Institute for Animal Health din Pirbright, Regatul Unit, se transferă în scopul depozitării la Merial S.A.S. din Pirbright, Regatul Unit. Transferul se realizează pe răspunderea Merial S.A.S.
(3) În conformitate cu Decizia 97/348/CE a Comisiei, antigenii cumpărați de Comunitate și repartizați băncii de antigeni comunitară din localurile Institute for Animal Health din Pirbright, se depozitează în localurile Merial S.A.S., din Pirbright, Regatul Unit.
(4) În vederea îndeplinirii obiectivelor din alineatele (2) și (3), Comisia încheie un contract, în numele Comunității Europene, cu Merial S.A.S.
(5) Directorul General al Direcției Generale responsabile cu legislația sanitar-veterinară comunitară în domeniul sănătății animale este autorizat să semneze contractul privind transferul și depozitarea cantităților și tipurilor de antigeni, în numele Comisiei Comunităților Europene.
Articolul 2
Prezenta decizie intră în vigoare la 1 februarie 2000.
Articolul 3
Decizia se adresează statelor membre.
Adoptată la Bruxelles, 21 decembrie 1999.